Spoegwolf klim op die Top-20Spoegwolf. (Foto: Facebook) Die musiekgroep Spoegwolf neem vandeesweek die negende plek op die Maroela Media Afrikaanse Top-20 in met “Heen en weer”. Die groep se splinternuwe webwerf, Die Rivier, is onlangs van stapel gestuur en die liedjie is onder meer op dié platform te hoor. Danie du Toit, voorsanger van die groep, het die musiekvideo vervaardig en sy meisie, die Vergeet my nie-aktrise Marguerite van Eeden, is ook hierin te sien. Bernice West bly in die gesogte no. 1-posisie met “Sonop-blom” terwyl haar jongste enkelsnit “Die hart” etlike plekke klim tot in die vierde plek. In vandeesweek se Maroela Media Afrikaanse Top-20 is daar ses snitte wat styg, 11 wat daal en drie wat onveranderd bly.